En treretters menu bestående af en hel kasse æbler, 10 kilo gulerødder og et rugbrød. Det var hvad elefanten Ramboline fra Vintercirkus, der tirsdag har forestilling i Messecenter Vesthimmerland, fortærrede, da den lagde vejen forbi byens Kvickly-varehus. Det var salgsleder Marc Brinch, der fik lov at agere tjener for den sultne gæst, mens mange borgere fra byen var stimlet sammen for at kigge på. Ikke just hvad man ville kalde pæn opførsel, hvis der var tale om et almindeligt restaurant-besøg. Vintercirkus spiller tirsdag klokken 18.30 i Messecenter Vesthimmerland og har Isabella Enoch i spidsen som sprechstallmeister. Udover Ramboline byder Vintercirkus blandt andet på søløver, araberheste, kameler, hunde og klovneshow. Det er i øvrigt ikke første gang Ramboline når spalterne på tv2nord.dk. I juni 2015 stak hun nemlig af fra sin indhegning da hun sammen med Cirkus Dannebrog havde forestilling i Svenstrup.

Opsummering:
Kvickly i Aars måtte mandag eftermiddag servicere en noget speciel gæst, da elefanten Ramboline fra Vintercirkus kom forbi.